Sankt Hans Torv er en plads på det Indre Nørrebro i København. Torvet er opkaldt efter Skt. Johannes Kirken, som ligger øst for torvet klemt inde mellem gaderne Nørre Allé og Blegdamsvej. I gamle dage blev pladsen brugt til kvægtorv for de kreaturer, der græssede på Københavns Fælled. Sankt Johannes (Johannes Døberen) var kvæghyrdernes skytshelgen. I de sidste ti år har torvet og det omkringliggende område næsten udviklet sig latinerkvarterslignende med et rigt og varierede kulturliv samt mange cafeer, restauranter og specialforretninger. Skt. Hans Torv var engang et stort vejkryds, men en del af trafikårerne er nu brudt af en let bølgende flade, som støder op til en af de omkransende bygninger. Den bølgende flade minder om et naturligt terræn. Her står et enkelt træ. Granitbelægningen tilpasser sig de omkringliggende gaders brolægning og højdeforskelle. Midt på pladsen står Jørgen Haugen Sørensens vandkunst ’Huset, der regner’, hvorfra det af og til pibler fra små springvand i belægningen. Torvet blev omlagt efter planer af Sven-Ingvar Andersson og Henrik Pøhlsgaard for stadsarkitekt Otto Käszner og var afsluttet i 1992. Trafikken spiller stadig en stor rolle på Skt. Hans Torv, men nu som en dynamisk faktor, der vidner om at vi befinder os i en travl og livlig bydel. Til trods for trafikken er stemningen på Skt. Hans Torv venlig og afslappet. Pladsen er blevet et åndehul for Nørrebros beboere, som har fået deres helt eget centrum.